पाएं अपने शहर की ताज़ा ख़बरें और फ्री ई-पेपरडाउनलोड करें
प्रदेश में सत्तारूढ़ होने, 11-11 मंत्री-विधायकों की फौज और करोड़ों की घोषणाओं के बावजूद कांग्रेस राजसमंद में भाजपा का गढ़ नहीं भेद पाई। लगातार 5वीं बार यहां भाजपा ने जीत हासिल की और दीप्ति माहेश्वरी विधायक बनीं। दीप्ति इस सीट पर पिछले तीन बार से लगातार जीत रहीं किरण माहेश्वरी की बेटी हैं। किरण के कोरोना के निधन से यह सीट खाली हुई थी।
अब उपचुनाव में लोगों की किरण के प्रति सहानुभूति ने दीप्ति को रोशन कर दिया। दीप्ति को 74704 वोट मिले, जबकि उनके प्रतिद्वंद्वी कांग्रेस प्रत्याशी तनसुख बोहरा 69394 वोट हासिल कर पाए। चौंकाने वाला आंकड़ा यह है कि जब दीप्ति की मां ने यहां से पहला चुनाव लड़ा था तो 5458 वोटों के अंतर से जीत दर्ज कराई थी। दीप्ति का भी यह पहला चुनाव था और उन्होंने भी लगभग इतने ही मतों यानी 5310 के अंतर से जीत हासिल की।
रालोपा के प्रहलाद खटाना 1558 वोट लाकर तीसरे स्थान पर रहे हैं। उपचुनाव में 10 प्रत्याशी थे। इनमें से भाजपा-कांग्रेस को छोड़कर सब की जमानत जब्त हो गई। राजसमंद विधानसभा सीट पर 64 साल में पहली बार हुए विधानसभा उपचुनाव में कई रिकॉर्ड भी बने हैं। कांग्रेस के तनसुख बोहरा चुनाव तो हार गए हैं, लेकिन अब तक के इतिहास में कांग्रेस को उन्होंने सबसे ज्यादा 69 हजार 394 वोट दिलवाए हैं।
इससे पहले कांग्रेस का कोई भी प्रत्याशी इतने वोट नहीं ला पाया है। हालांकि कांग्रेस को 2018 के चुनाव से 4308 वोट ज्यादा मिले हैं। 17वें राउंड में दीप्ति माहेश्वरी मतगणना स्थल पर पहुंची। तनसुख बोहरा नहीं आए। उन्होंने समर्थकों से ही रुझान जाने।
राजपूत बहुल कई पंचायतों में भी भाजपा को मिले ज्यादा वोट
मांडावाड़ा में पिछले चुनाव में भाजपा को शून्य वोट मिले थे जबकि इस बार 107 वोट मिले। कनावदा में 220 की जगह 120, पोदावली में 154 की जगह 121, सांगठ में 313 की जगह 304, बागोटा में 378 की जगह 212, फतहपुरा में 17 की जगह 156, पेमाखेड़ा में 37 की जगह 70, गोगाथला में 134 की जगह 96, चौकड़ी में 291 की जगह 153, गांगास में 140 की जगह 178, मादड़ी में 21 की जगह 175 वोट मिले।
प्रताप पर कटारिया के बयान का विपरीत असर नहीं दिखा
महाराणा प्रताप को लेकर दिए नेता प्रतिपक्ष गुलाबचंद कटारिया के विवादित बयान का परिणाम पर कुछ खास असर नहीं दिखा। विवादित बयान पर राजपूत संगठनों ने राजसमंद सहित पूरे मेवाड़ में कटारिया के पुतले फूंके थे। कई दिनों तक विरोध-प्रदर्शन चला था। बयान को लेकर कटारिया ने तीन बार माफी मांगी थी।
मतदान से तीन दिन पहले आए विवादित बयान को लेकर कटारिया को चुनाव प्रचार से हटना पड़ा था, लेकिन राजपूत बहुल गांवों से भाजपा को मिले वोटों में इस बयान का ज्यादा असर देखने को नहीं मिला है।
10 प्रत्याशी, 8 की जमानत जब्त, रालोपा तीसरे नंबर पर, उससे ज्यादा वोट नोटा को
पार्टी नाम कुल मत कांग्रेस तनसुख बाेहरा 69394 भाजपा दीप्ति माहेश्वरी 74704 रालाेपा प्रहलाद खटाना 1558 बीटीपी अमरसिंह 736 राइट टू रिकाॅल हितेश शाक्य 117 निर्दलीय कमलेश भारती 116 निर्दलीय नीरुराम कापड़ी 25 निर्दलीय बाबूलाल सालवी 208 निर्दलीय सुरेश जाेशी 848 निर्दलीय साेहनलाल 792
उपचुनाव में नोटा पर 1586 वोट पड़े, वहीं 50 मत खारिज हो गए। 2 लाख 22 हजार 463 में से 150234 ने डाले वोट।
कांग्रेस के लिए राहत देने वाला : क्योंकि 64 साल में पहली बार इतने वोट लाई
राजसमंद विधानसभा के 64 साल के इतिहास में कांग्रेस को पहली बार 69 हजार 394 वोट मिले हैं। अब तक के 15 बार के विधानसभा चुनाव में कांग्रेस को कभी इतने वोट नहीं मिले। ऐसे में हार के बावजूद यहां कांग्रेस का कद बढ़ा है। यहां फरवरी में हुए नगर परिषद चुनाव भी 25 साल बाद कांग्रेस स्पष्ट बहुमत में आई थी। हालांकि कांग्रेस के प्रत्याशी तनसुख बाेहरा 5310 वोट से हार गए हैं, लेकिन उन्होंने पहली बार कांग्रेस को इतने वोट दिलाकर इतिहास रच दिया है।
कोरोना का असर : ना जुलूस-ना स्वागत, भीड़ नहीं जुटने दी, आतिशबाजी भी नहीं
विधानसभा उपचुनाव में प्रचार और सभाओं में तो पाबंदियां नहीं रही, लेकिन मतदान होते ही सरकार ने कोरोना की सख्ती बढ़ा दी। पहला ऐसा चुनाव होगा, जब प्रत्याशी की जीत पर ना जुलूस निकला ना कार्यकर्ताओं की भीड़ इकट्ठा हुई। ना आतिशबाजी थी ना ही नारेबाजी। गाइडलाइन को लेकर पुलिस, प्रशासन ने मतगणना स्थल राजकीय पॉलिटेक्निक कॉलेज से पहले ही बेरिकेडिंग कर दी। लोगों को मतगणना स्थल पर आने नहीं दिया गया।
हर राउंड में जीती भाजपा: पहले राउंड से ही जीत का श्रीगणेश, फिर आगे ही रही
मतगणना 25 राउंड में हुई। पहले ही राउंड से भाजपा की जीत का श्रीगणेश हो गया, जो 25वां राउंड पूरा होने तक जारी रहा। हर राउंड में भाजपा प्रत्याशी दीप्ति कांग्रेस के तनसुख बोहरा से आगे रहीं। दूसरे राउंड में भाजपा ने 1675 वोट से बढ़त ले ली। पड़ासली में पिछली बार 893 के मुकाबले 286, धांयला में 830 के मुकाबले 80, फरारा में 1422 के मुकाबले 454, एमड़ी में 602 के मुकाबले 175, राज्यावास में 672 के मुकाबले 192, मोही में 740 के मुकाबले 666 वोट मिले।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn